google/wiki40b huggingface dataset:
אגם בוחבוט

ביוגרפיה

בוחבוט נולדה בבאר שבע. אחיה, רון בוחבוט, הוא סולנה של התזמורת האנדלוסית של באר שבע. בהיותה בת שמונה, השתתפה בוחבוט בעונה השנייה של התוכנית "בית הספר למוסיקה" וזכתה בתואר "מצטיינת בית הספר" - התואר המקביל לזכייה במקום הראשון בתחרות. המורה של בוחבוט בתוכנית היה הזמר משה פרץ. עם סיום התוכנית, הוציאה ביחד עם משה פרץ את הסינגל "ילדה קטנה". השיר הפך ללהיט מיידי וזכה בתואר "דואט השנה" לשנת ה'תשע"ד.
ב-2014 הוציאה לרדיו את סינגל-הסולו הראשון שלה, "ביום הזה". באחת מפרקי התוכנית שרה בוחבוט את השיר "מישהו הולך תמיד איתי", של עפרה חזה.

אלבום בכורה וההצלחה אחריו

הסגנון המוזיקלי של אגם בוחבוט משלב מוזיקת פופ לצד השפעות של מוזיקה ים-תיכונית, מוזיקת נשמה ומוזיקה לטינית-ברזילאית.
בשנת 2015 החלה בוחבוט לעבוד על הפקת אלבום בכורה ואף צילמה מספר קליפים לשירים שהקליטה.
השיר הראשון שפרסמה מתוך האלבום הוא "כמו בריו", שכתב אבי אוחיון ועיבד תמיר צור. השיר זכה להשמעות רבות ברדיו והגיע למקום תשיעי במצעד השבועי של מדיה פורסט, והקליפ לשיר צבר כ-36 מיליון צפיות ביוטיוב (בוחבוט היא הזמרת השנייה עם השיר הנצפה ביותר בישראל). בנוסף לכך, השיר הגיע למקום ה-18 במצעד השנתי של גלגלצ.
ביולי 2016 הוציאה את הסינגל השני, "ארטיק מסטיק", שכתב והלחין משה פרץ. השיר הגיע למקום תשיעי במצעד של מדיה פורסט וגם הוא זכה להצלחה ויראלית וצבר למעלה מ-16,000,000 צפיות ביוטיוב.
בדצמבר 2016 הוציאה את הסינגל השלישי, "עושה לי טוב", שכתבו דולב רם ופן חזות. השיר זכה תוך מספר ימים ללמעלה מ-1.8 מיליון צפיות.
באוגוסט 2017 הוציאה גרסת כיסוי לשיר "סיפור ישן" של עומר אדם, וגרסת כיסוי ביחד עם נועה קירל, לשירו של דני סנדרסון "אצל הדודה והדוד". לשיר צורף קליפ בהשתתפות גידי גוב כחלק מקמפיין לחברת בזק. הקליפ היה לסרטון הנצפה ביותר ביוטיוב לשנת 2017.
במרץ 2018 ביצעה את השיר "שב" של שרית חדד, ובמאי 2018 הוציאה את הסינגל "LOCA", שיר הנושא של אירוע הגאווה הגדול בישראל WATER PARK TLV. את השיר כתבו אבי אוחיון ומשה פרץ. בנוסף בשנת 2018 קיבלה תפקיד מנחה בתוכנית "הבנים והבנות" 2018 לצד עודד פז, לירון רביבו וטום באום. בוחבוט דיבבה את הדמות הראשית בסרט "הנסיכה הגנובה".
באוקטובר 2018 הוציאה את הסינגל "חיכיתי", שכתבו והלחינו תמר יהלומי ויונתן קלימי.
ב-2019 הוציאה את הסינגל "בדיוק לפני שנה", שכתב והלחין משה פרץ.
ביוני 2019 הוציאה את הסינגל "בננות", שכתב והלחין אופיר כהן.
ב-31 ביולי 2019 הוציאה את הסינגל "לימונדה", שכתבו והלחינו משה פרץ, אבי אוחיון ורותם כהן.
בוחבוט מנחה את התוכנית "הבנים והבנות", המשודרת בערוץ הילדים.
בודיוולניק קייב

היסטוריה

הקבוצה הוקמה בשנת 1945 כקבוצה של מכון לספורט של העיר. בשנת 1962 שם הקבוצה הוחלף ל"סטרואיטל", תחת שם זה היא החל להשתתף באליפויות ברית המועצות והגיעה לליגה עליונה.
הקבוצה זכתה באליפות ברית המועצות בכדורסל פעם אחת וחמש פעמים ברציפות זכתה באליפות הסופרליגה האוקראינית בתחילת שנות ה-90. 
בעונת 2008/09, הקבוצה הייתה שותפה להקמת ליגה בכירה נפרדת בשם הליגה האוקראינית, שהתאחדה לאחר עונה בודדת עם הסופרליגה. בעונה זו, זכתה הקבוצה בגביע הליגה האוקראינית.
בעונת 2010/11 זכתה באליפות הסופרליגה, לאחר ניצחון בגמר הפלייאוף מול בי.סי. דונצק. הקבוצה החלה להשתתף בגביעי אירופה השונים בעונת 1988/89. בין היתר השתתפה בגביע קוראץ', יורופליג והיורוקאפ, שבו הגיעה בעונת 2010/11 עד לרבע הגמר והפסידה לקחאסול סביליה.
בעונת 2012/13 זכתה הקבוצה באליפות לאחר ניצחון 3-4 בסדרת הגמר מול קבוצת אזובמאש מאריופול. בנוסף הגיע הקבוצה עד לחצי גמר היורוקאפ, בו הפסידה לקבוצת בילבאו באסקט 2-0 בסיכום שני מפגשים. 
בעונת 2016/2017 זכתה באליפות העשירית בתולדותיה.
בריאן גרין

ביוגרפיה

גרין נולד בניו יורק. בילדותו התברר שגרין הוא גאון חישוב. כבר בגיל 5 הדהים ביכולתו להכפיל מספרים בעלי 30 ספרות, ובגיל 12 התחיל ללמוד מתמטיקה באוניברסיטת קולומביה, אחרי שהשלים לבדו את התוכנית התיכונית במתמטיקה. בבית הספר התיכון הוא למד לצד ליסה רנדל.
גרין השלים את לימודי התואר הראשון באוניברסיטת הרווארד ואת עבודת הדוקטור הגיש באוניברסיטת אוקספורד, שאליה הגיע אחרי זכייה במלגת רודז. הוא הצטרף לסגל המחלקה לפיזיקה של אוניברסיטת קורנל בשנת 1990 ומונה לפרופסור מן המניין בשנת 1995. כעבור שנה הצטרף לאוניברסיטת קולומביה בניו יורק, שבה הוא מכהן כיום במשרת פרופסור לפיזיקה ולמתמטיקה.
גרין ידוע לציבור הרחב בזכות ספר המדע הפופולרי שכתב, "היקום האלגנטי" (The Elegant Universe), העוסק בתורת המיתרים והשלכותיה על חקר היקום. הספר זכה להצלחה עצומה ובעקבותיו הופקה מיני-סדרה בת שלושה פרקים בטלוויזיה, בכיכובו של בריאן גרין כמגיש (ראו קישורים חיצוניים). ספרו השני, "מארג היקום" (The Fabric of the Cosmos), דן בפילוסופיה ובפיזיקה של המרחב והזמן, כפי שעולה מתאוריות פיזיקליות שונות, בהן מכניקה ניוטונית, תרמודינמיקה, תורת היחסות הפרטית, מכניקת הקוונטים, קוסמולוגיה ותורת העל-מיתר.
קלו לוסה

קלו לוסה (בצרפתית: Clos Lucé) היא בית אחוזה באמבואז, בעמק הלואר שבצרפת. האחוזה ממוקמת כקילומטר דרומית לארמון אמבואז (Château d'Amboise), ושני האתרים מקושרים זה לזה בתעלה תת-קרקעית. בית האחוזה נבנה בידי אטיין ללופ באמצע המאה ה-15, ונרכש בשנת 1490 על ידי שארל השמיני, מלך צרפת, עבור רעייתו, אן מברטאן. מאוחר יותר שימש בית האחוזה את פרנסואה הראשון, וכן את אחותו, מרגריט מנווארה, שהחלה לכתוב בו את ספרה L'Heptaméron.
בשנת 1516 הזמין פרנסואה הראשון את לאונרדו דה וינצ'י לאמבואז, והעניק לו את בית האחוזה בקלו כמקום מגורים (האזור נקרא באותם ימים קלו בלבד). לאונרדו הגיע למקום עם שלוש דוגמאות מיצירותיו, המונה ליזה, מריה וישו העולל עם הקדושה אנה, ויוחנן המטביל. לאונרדו העביר בקלו את שלוש שנות חייו האחרונות, עד שנפטר באחוזה ב-2 במאי 1519.
במאה השמונה עשרה נוספו חדרים לאחוזה.
כיום, קלו לוסה היא מוזיאון שמציג את ההיסטוריה העשירה של האזור וכולל ארבעים מודלים של מגוון המכונות שעיצב לאונרדו.
אייל תלמודי

ביוגרפיה

תלמודי החל דרכו המוזיקלית כתלמיד בתיכון תלמה ילין ובקונסרבטוריון שבגבעתיים והחל להופיע בגיל 15 בערבי מוזיקה מאולתרת. את שרותו הצבאי עשה בתזמורת צה"ל כנגן סקסופון. לאחר השחרור עבר תלמודי להתגורר בניו יורק והחל לנגן במספר מועדונים בסגנונות הרגאי והרוק. לאחר כשנה חזר לישראל והצטרף להרכב המוזיקה האלקטרונית "המלבן". בהמשך הצטרף לתזמורת המגרב כנגן סקסופון. בהמשך הצטרף להרכב ההופעות של הבלקן ביט בוקס עמו הוא מופיע בסיבובי ההופעות בחו"ל.
ב-2006 הצטרף להרכב הכליזמרים אוי דיוויז'ן כנגן קלרינט יחד עם אחיו אסף ועם גרשון לייזרסון, נועם ענבר ואביחי טוכמן.
ב-2010 הפיק יחד עם בן הנדלר את אלבום המחווה למאיר אריאל רישומי פחם בצבע
תלמודי מופיע דרך קבע כנגן עם ברי סחרוף בלקן ביט בוקס, שי צברי וקותימן.
במקביל מנגן תלמודי בקביעות בפסטיבלים יערות מנשה ואינדינגב ובהרכבים מאלוקס, אוי דיוויז'ן ואל המשורר.
ב-2017 הוציא תלמודי את אלבום הסולו שלו Even If
פסטיבל הפסנתר

היסטוריה

הפסטיבל הראשון, אותו יזם אודי דבוש בשנת 1998, התקיים בבית ציוני אמריקה ובמרכז עינב.
דבוש המשיך לקחת חלק בפסטיבל והיה המנהל האמנותי של הפסטיבל בעשור הראשון לקיומו. בשנת 1999 הוחלט בעיריית תל - אביב יפו לקחת את הפסטיבל תחת חסות של העירייה.
בשנתו השנייה התקיימו רוב מופעי הפסטיבל במרחב בניין עיריית תל אביב-יפו: באולם אירועים שהיה אז אולם המועצה, בלובי ובמסדרונות העירייה, כמו גם במרכז עינב.
במהלך חמש השנים הראשונות לקיומו של הפסטיבל צבר הפסטיבל פרסום ובעקבות כך הגיעו בכל שנה יותר צופים למופעים.
בשנת 2003, חמש שנים לאחר היווסדו, הוחלט על ידי מנהל הפסטיבל, שאבי מזרחי, להעביר את הפסטיבל למרכז סוזן דלל שם התקיים הפסטיבל במשך 11 שנים (עד שנת 2014).
בשנת 2014 הוחלט על ידי עיריית תל - אביב והעומד בראשה, רון חולדאי, להעביר את הפסטיבל למוזיאון תל אביב ומאז מתקיים פסטיבל הפסנתר בקריית הפסטיבל: במגוון אולמות במוזיאון תל אביב לאמנות, תיאטרון הקאמרי ובנוסף מתקיימים מופעי הפסטיבל באולמות שונים בעיר: תיאטרון גשר, המשכן לאמנויות הבמה, היכל התרבות ומרכז עינב שליווה את הפסטיבל החל מהשנה הראשונה לקיומו. בנוסף במהלך שבוע הפסטיבל מתקיימים מידי ערב ברחבת המוזיאון והמשכן מופעים פתוחים לקהל הרחב.
כיום פסטיבל הפסנתר הוא אחד הפסטיבלים הגדולים בישראל. עשרות הפקות מתחילות דרכן מדי שנה בפסטיבל וממשיכות לאחר מכן לעלות על במות שונות בישראל ומחוצה לה. אמנים מתחילים רבים עלו בפעם הראשונה לבמה על במת הפסטיבל.
הנהלת הפסטיבל מצהירה כי מטרת הפסטיבל היא לארח לצד בכירי האמנים בישראל ובעולם גם אמני-אינדי צעירים בוגרי סגנונות מוזיקליים עכשוויים, וכי האמנים המשתתפים נבחרים מתוך חופש בחירה אמנותי ללא העדפות וללא העדפות מתקנות.
מושל מחוז לנינגרד

היסטוריה

בתקופת הצאר נודע המחוז בשם גוברניית סנקט פטרבורג ומושל סנקט פטרבורג כיהן גם כמושל המחוז.
באוגוסט 1927 הוקם מחוז לנינגרד ולראש המחוז מונה איש נפרד ממי שכיהן כראש העיר לנינגרד.
מעת הקמת המחוז משרת המושל כונתה בשם יושב ראש ועדת ההוצאה לפועל המחוזית של מועצת נציגי הפועלים (ברוסית: председатель областного исполнительного комитета Совета депутатов трудящихся).
מפברואר 1936 שם המשרה היה יושב ראש ועדת ההוצאה לפועל המחוזית של מועצת הפועלים, החקלאים, החיילים ונציגי המשמרות האדומים (ברוסית: председатель областного исполнительного комитета Совета рабочих, крестьянских, красноармейских депутатов)
בספטמבר 1937 שוחזר שמה הקודם ובדצמבר 1948 המשרה נקראה רשמית בשם יושב ראש ועדת ההוצאה לפועל המחוזית של מועצת נציגי הפועלים (председатель исполнительного комитета областного Совета депутатов трудящихся). בנובמבר 1980 המשרה נקראה יושב ראש ועדת ההוצאה לפועל המחוזית של מועצת נציגי העם (председатель исполнительного комитета областного Совета народных депутатов) באפריל 1990 שונה שם המשרה והיא נקראה יושב ראש מועצת נציגי העם המחוזית (ברוסית председателя областного Совета народных депутатов).
ב-20 באוקטובר 1991 פורקה המפלגה הקומוניסטית של ברית המועצות ושם המשרה שונה לראש האדמיניסטרציה של המחוז (ברוסית: Глава Администрации Ленинградской области). 
בשנת 1994 אומצה חוקת המחוז ובמסגרתה הוקמה משרת מושל מחוז לנינגרד ולראשונה בתולדות המחוז נערכו בחירות ישירות לראשות המחוז בספטמבר 1996.
עד 2006 נערכו שלושה מערכות בחירות ישירות לראשות המחוז. ב-10 בינואר 2006 נכנסו לתוקף שינויים בחקיקה לפיהם המושל מתמנה לתפקיד ומפוטר על ידי האספה המחוקקת של המחוז, בהמלצת נשיא רוסיה וכך ביוני 2007 ולרי סרדיוקוב מונה שוב למושל המחוז. 
במאי 2012 נשיא רוסיה דאז דמיטרי מדבדב העמיד את אלכסנדר דרוזדנקו למועמד לתפקיד המושל. מינויו זכה לאישור האספה המחוקקת והוא נכנס לתפקידו ב-28 במאי 2012. 
בספטמבר 2015 שוב נערכו הבחירות הישירות לראשות המחוז, לאחר שעברה חקיקה שהשיבה על כנם את מערכות הבחירות לראשות המחוזות ברוסיה. מערכת הבחירות הבאה מתוכננת להיערך בספטמבר 2020.

בחירות 1996

הבחירות הראשונות לראשות המחוז נערכו ב-29 בספטמבר 1996. למושל המחוז נבחר ברוב קולות ואדים גוסטוב שכיהן בתפקיד עד ה-21 בדצמבר 1998, עת מונה לתפקיד סגן ראש ממשלת רוסיה והוא התפטר ממשרת המושל. לממלא מקום מונה ולרי סרדיוקוב.

בחירות 1999

ב-19 בספטמבר 1999 נערכה מערכת הבחירות השנייה, כאשר סרדיוקוב העצמאי גובר על יריביו בדרך לאשרור מינויו כמושל המחוז.

בחירות 2003

ב-21 בספטמבר 2003 נערכה מערכת הבחירות השלישית, כאשר סרדיוקוב רץ לקדנציה שנייה ונבחר שוב.
Don't Stop 'til You Get Enough

רקע והפקה

ב-1978 כיכב ג'קסון בדמות הדחליל בסרט "הקוסם",  על פי ספרו של ליימן פרנק באום - הקוסם מארץ עוץ. בתום צילומי הסרט פנה ג'קסון לקווינסי ג'ונס, שהיה המנהל המוזיקלי של הסרט, כדי שימליץ לו על מפיק מוזיקלי שיוכל לסייע לו בקידום קריירת הסולו שלו. ג'ונס הציע את עצמו והשניים החלו לעבוד ביחד על אלבום חדש. לאחר שהאזינו למאות שירים, בחרו השניים בשלושה שירים שיועדו להקלטה, אחד מהם היה "Don't Stop 'til You Get Enough".
מאוחר יותר סיפר ג'קסון כי לאחר שלחן השיר החל להתנגן בראשו, לא יכול היה ג'קסון להוציאו מראשו לרגע והוא מצא את עצמו ממלמל ושר אותו ללא הרף. מאחר שלא ידע לנגן, ניגן רנדי אחיו את הלחן עבורו על הפסנתר באולפן ההקלטות הביתי של משפחת ג'קסון. כשאמו של ג'קסון, שהייתה מאמינה אדוקה של עדי יהוה, שמעה את השיר היא נחרדה מתוכן המילים. היא ציינה כי שם השיר, שהוא גם השורה המרכזית בפזמון שלו, ניתן לפירוש כהתייחסות לחלק מאקט מיני. ג'קסון טען כי אין השיר מדבר  על יחסי מין, אלא יכול להתפרש בכל צורה שאנשים רוצים לפרש אותו על חייהם. מיד כשג'קסון השמיע לראשונה את ההקלטה לקווינסי ג'ונס, הם החליטו כי השיר יכלל באלבום המתוכנן.

ביקורות

"Don't Stop 'til You Get Enough" הציג את קול הפלסט ואת ה"שיהוקים" הקוליים שהפכו לסימן ההיכר של ג'קסון.
המבקר סטפן הולדן מהמגזין רולינג סטון תיאר את השיר כ"אחד מחופן שירי הדיסקו שיצאו לאחרונה והם גם להיטי ריקודים וגם ראוותנים מבחינה מוזיקלית, בדומה ללהיטה של להקת אדמה, רוח ואש "Boogie Wonderland"".
ג'ון לואיס, מחבר הספר "1001 Albums You Must Hear Before You Die", מציין כי "הפתיחה התזזיתית של השיר היא גולת הכותרת של האלבום כולו", והוא מסכם: "שאגות הפלסט הקצובות והעליזות של ג'קסון מהוות חלק שאין להשמיטו מהקו המוזיקלי המרכזי בשיר ומדגישות את העיבוד המרטיט לכלי המיתר של בן רייט ואת העיבוד ההדוק של ג'רי היי לכלי הנשיפה.
שועלון (קבוצת כוכבים)

כוכבי הקבוצה

α בשועלון (אנסר) הוא ענק אדום במרחק של כ-300 שנות אור עם בהירות מדרגה 4.4. והוא הכוכב הבהיר ביותר בקבוצה. פרוש שמו של הכוכב הוא אווז בלטינית - שריד לשמה המקורי של הקבוצה. צמוד אליו נמצא הכוכב 8 בשועלון שהוא עמום יותר עם בהירות מדרגה 6 וניתן להבחין בו בעזרת משקפת. אין קשר בין שני הכוכבים ורק במקרה הם נראים צמודים זה לזה.

גרמי שמיים מעניינים נוספים

M27 היא ערפילית פלנטרית שנקראת גם "ערפילית המשקולת". הערפילית נמצאת במרחק של כ-1,250 שנות אור, בהירותה היא מדרגה 7.5 וקוטרה הוא כרבע מקוטרו של הירח המלא. בהירותה וגודלה מאפשרים להבחין בה בקלות באמצעות משקפת. צילום ארוך חשיפה דרך טלסקופ חושף מבנה בעל שתי אונות המחוברות זו לזו בצורה המזכירה משקולת של אימוני כושר גופני.
מתלה המעילים או הצביר של ברוקי (Brocchi) הוא קבוצה של 10 כוכבים בבהירות מדרגות 5 עד 7 - שישה מהם יוצרים קו ישר וארבעה נוספים צורת אנקול וביחד יוצרים צורה של מתלה מעילים, אותו ניתן לראות באמצעות משקפת. המתלה נמצא מדרום ל-α בשועלון על הגבול עם קבוצת חץ. בעבר היה מקובל לחשוב שזהו צביר פתוח, אך בשנות ה-70 התברר שהכוכבים המרכיבים את המתלה נמצאים במרחקים שונים ואינם קשורים זה לזה.
לוק בא א מוטה

מכללות

בא א מוטה למד באוניברסיטת קליפורניה בלוס אנג'לס ("UCLA") ושיחק במדי קבוצתה במשך שלוש שנים בין 2005 ל-2008. בסיום עונתו הראשונה זכה בתואר "הפרשמן המצטיין של מחוז ה-Big 10" לאחר שהעמיד ממוצעים של 8.9 נקודות ו-8.1 ריבאונדים למשחק. בתקופתו ב-UCLA עזר לקבוצתו להעפיל לשלב פיינל פור אליפות המכללות במשך שלוש עונות רצופות, בהן שיתף פעולה עם כוכבי ה-NBA לעתיד ראסל וסטברוק וקווין לאב.

מילווקי באקס

ב-2008, בסיום עונתו השלישית ב-UCLA, נרשם לדראפט ה-NBA ונבחר בבחירה ה-37 על ידי קבוצת מילווקי באקס. כבר במהלך עונת הרוקי הפך לשחקן חמישייה קבוע בבאקס, כשתפס את מקומו של הפאוור פורוורד צ'ארלי וילנואבה. ב-3 בפברואר 2011 קבע שיא קריירה של 19 ריבאונדים בהפסד קבוצתו לגולדן סטייט ווריורס. לאחר עונתו השלישית במילווקי חתם על הצעת חוזה ל-4 עונות עבור כ-18.7 מיליון דולר בדנוור נאגטס, אך לאחר שלושה ימים השוו הבאקס את ההצעה והשאירו את הפורוורד במילווקי. גם את שיא הנקודות שלו קבע בא א מוטה מול גולדן סטייט, כשקלע 22 נקודות בניצחון הבאקס על הווריורס ב-16 במרץ 2012. בא א מוטה המשיך לשחק בשורות הבאקס עד סוף עונת 2012/2013, וב-5 עונותיו בקבוצה העמיד ממוצעים של 6.9 נקודות ו-5.3 ריבאונדים למשחק.

סקרמנטו קינגס

ב-12 ביולי 2013 הועבר בטרייד לסקרמנטו קינגס, בתמורה לשתי בחירות דראפט עתידיות.

מינסוטה טימברוולבס

לאחר 9 משחקים בלבד במדי הקינגס, הועבר בא א מוטה בטרייד נוסף למינסוטה טימברוולבס, בתמורה לפורוורד דריק ויליאמס.

פילדלפיה 76'

בסיום עונת 2013/2014, ב-23 באוגוסט 2014, נשלח לפילדלפיה 76' כחלק מטרייד משולש ששלח את קווין לאב לקליבלנד קאבלירס, את אנדרו ויגינס, אנתוני בנט ות'דאוס יאנג למינסוטה ואת אלכסיי שבד, בא א מוטה ובחירת דראפט עתידית לפילדלפיה.

לוס אנג'לס קליפרס

ב-14 ביולי 2015 חתם כשחקן חופשי בסקרמנטו קינגס, אך יומיים לאחר מכן נפסל החוזה על ידי הקינגס לאחר שנכשל בבדיקות הרפואיות של הקבוצה.
ב-25 בספטמבר 2015 חתם על חוזה לעונה אחת בלוס אנג'לס קליפרס, וב-8 ביולי 2016 האריך את חוזהו בקבוצה לשנתיים נוספות עבור כ-4.5 מיליון דולר.

יוסטון רוקטס

לקראת עונת 2017/2018 חתם בקבוצת יוסטון רוקטס על חוזה לעונה אחת. בפלייאוף של אותה עונה העפיל עם הרוקטס לגמר המערב, בו הפסידו לגולדן סטייט ווריורס בתוצאה 3–4.

החזרה לקליפרס

ב-20 ביולי 2018 חזר ללוס אנג'לס קליפרס, כשחתם בקבוצה על חוזה לעונה אחת בסך כ-4.3 מיליון דולר. לאורך כל עונת 2018/2019 השתתף ב-4 משחקים בלבד, בשל פציעה בברכו השמאלית, וב-7 באפריל 2019 שוחרר מהקבוצה.

חייו האישיים

אימו, קאמיל, היא ראש הכפר "ביה מסה" שעל-יד יאונדה, בירת קמרון. אביו בכיר בממשלה, מנהל קרן התעסוקה של קמרון. אחיו התאום של לוק, עמנואל, שיחק כדורסל באוניברסיטת המדינה של טקסס, ואחיו הצעיר, רוג'ר, משחק במדי אוניברסיטת קליפורניה בברקלי.
סטניסלב סרוקובסקי

סטניסלב סרוקובסקי (פולנית: Stanislaw Srokowski; נולד ב-29 ביוני 1936) הוא סופר, משורר, מחזאי, מבקר ספרות, מתרגם ופעיל חברתי–תרבותי פולני.

תולדותיו

נולד להורים חקלאים בכפר הנליץ (Hnilcze) ליד פודאיאץ (Podhajec), כיום אוקראינה, בספר המזרחי של פולין. ב- 1945 הוגלתה המשפחה למיאסקוביצ'ה (Mieszkowice) עיירה במחוז שצ'צ'ין. בתיכון למד בעיר דבנו (Debno) ולאחר מכן - פילולוגיה פולנית באוניברסיטה הפדגוגית של אופולה. בין השנים 1960-1968 עבד כמורה בלגניצה. לאחר אירועי מרץ 1968 , בהם היה מעורב במחאה נגד הממשל הקומוניסטי, נעצר וסולק מעבודתו. בשנה שלאחר מכן ניהל מועדון קשישים בורוצלב. בין השנים 1970–1981 עבד כעיתונאי בעיתון "חדשות" (wiadomości). לאחר שהוכרז ממשל צבאי הוא פוטר והיה מובטל כשנתיים. בין השנים 1983-1989 שהה בגלות באזור לובלין. בין השנים 1990-1993 הרצה באוניברסיטת ורוצלב. מ-1995 משמש כעורך העיתון "פנים חדשות" (Nowe Twarze) לילדים ובני נוער.
היה מעורב בסולידריות (תנועה) גם בעת שפעלה במחתרת. היה חבר שנים רבות באיגוד הסופרים הפולני (Związek Literatów Polskich) ובאיגוד לשמירת זכויות סופרים ויוצרים (Association ZAiKS). לאחר סגירת ארגונים אלה על ידי הממשל הקומוניסטי נשאר חבר בארגון המתרגמים הפולנים (Polish Translators Association). היה מעורב בהקמת האגודה הבין תרבותית פולין – אוקראינה, מייסד והנשיא הראשון של אגודה בין תרבותית יוון–פולין, נשיא החברה לידידי תרבות הספר, ועוד.

יצירתו

כתב כארבעים ספרים למבוגרים, בני נוער וילדים וספרי שירה רבים. תרגם יצירות מיוונית, מאוקראינית ומרוסית לפולנית. יצירותיו תורגמו לשפות רבות כמו: אנגלית, יפנית, הודית ושפות אירופה השונות. זכה במספר פרסים מקומיים ובינלאומיים.
בשנת 2009 יצא לראשונה לאור תרגום לעברית של ספרו "שנאה" בתרגומו של שמואל רוטברד. הספר עוסק בתיאור החיים המשותפים בין עמים שונים בכפרי הספר המזרחי ובאכזריותם של כנופיות אוקראינים ופולנים כלפי היהודים וכלפי זרים אחרים בתקופת השואה.
קלמנט טורפין

קריירת שיפוט

טורפין הפך לשופט מטעם פיפ"א בשנת 2010 ושופט שלב הבתים של אופ"א בשנת 2012. הוא שימש כשופט של משחקי מוקדמות מונדיאל 2014 ומוקדמות מונדיאל 2018
הוא הפך לשופט של במסגרת המועדונים של אופ"א במהלך עונת 2010/11 בליגה האירופית.
במאי 2016, טורפין נבחר על ידי התאחדות הכדורגל הצרפתית לשופט הצרפתי הטוב ביותר. באותה השנה הוא שפט שני משחקים של שלב הבתים במסגרת יורו 2016 אשר התקיים בצרפת, ואף נבחר לאחד מחמשת השופטים של אופ"א לטורניר הכדורגל באולימפיאדת 2016 אשר התקיים בברזיל.
ב-29 במרץ 2018, פיפ"א הודיעה שהוא ישפוט במונדיאל 2018 ברוסיה. בקמפיין זה הוא שפט שני משחקים של שלב הבתים: האחד, בין נבחרת אורוגוואי לנבחרת ערב הסעודית, והאחר, בין נבחרת שווייץ לנבחרת קוסטה ריקה.
דניאל דאוורי

קריירת מועדונים

דאוורי התחיל את הקריירה שלו בקבוצת המילואים של מיינץ 05, בשנת 2009 עבר לזו של איינטרכט בראונשווייג, כאשר שימש גם כשוער השני של הקבוצה הראשונה. לאחר פציעתו של השוער הראשון, דאוורי קיבל את אפודת השוער הראשון. לאחר שהוא חזר מפציעה, דאוורי המשיך כשוער הראשון של המועדון ועלה עם המועדון לבונדסליגה בסיום עונת 2012/2013. ב-18 באוגוסט 2013, דאוורי ערך את הופעת הבכורה שלו בבונדסליגה בהפסד 2-1 נגד בורוסיה דורטמונד.
ב-29 במאי 2014 דאוורי חתם לשנתיים בגראסהופרס ציריך השווייצרית. ב-30 ביולי 2014 הוא ערך את הופעת הבכורה שלו עבור המועדון במוקדמות ליגת האלופות נגד ליל.
ב-11 ביוני 2015 חתם בארמיניה בילפלד מהליגה השנייה בגרמניה, שם שימש בעיקר שוער משנה לוולפגנג הסל במשך שתי עונות. 
ביוני 2017 חתם דאוורי בשורות העולה החדשה לבונדסליגה השנייה, דיסבורג. דאוורי שימש בדיסבורג שוער שני, ובינואר 2019, לאחר שערך שבע הופעות בלבד במדי דיסבורג, חתם ברוט-וייס אוברהאוזן מהליגה האזורית המערבית, שהיא הרביעית בהייררכיית הליגות בגרמניה.

קריירה בינלאומית

דאוורי נולד לאם גרמנית ממוצא פולני ולאב איראני, ומשום כך היה זכאי לשחק עבור שלוש הנבחרות. ב-21 בינואר 2013 זומן לסגל נבחרת איראן, אך הוא דחה את הזימון כיוון שהעונה בקבוצתו הייתה בעיצומה, והוא קיבל את הזימון לקראת המשחק שלאחר מכן. ב-15 בנובמבר 2013 ערך את הופעת הבכורה שלו בנבחרת בניצחון 0-3 נגד תאילנד במוקדמות גביע אסיה 2015. דאוורי זומן לסגל האיראני למונדיאל 2014, אך ישב על הספסל כשוער משנה של עלירזא חקיקי.
מבצע דרך נץ

רקע

מידע מודיעיני שנאסף בקהילת המודיעין הישראלית הצביע על כוונת אש"ף לבצע פיגוע מיקוח בישראל ביום הזיכרון לחללי מערכות ישראל. הפיגוע תוכנן על ידי אבו ג'יהאד ובמסגרתו היו אמורים להפליג מאלג'יריה לישראל מחבלים כנוסעים סמויים, החבויים במכולה שעל סיפון ספינת משא. תוכנן כי המחבלים ירדו מהספינה במרחק 60 מייל מחופי תל אביב על גבי שלוש סירות גומי כשהם מצוידים ברובים, מטולי אר פי ג'י וחומר נפץ. עם הגעתם לחוף בת ים תוכנן כי המחבלים יטביעו או יקברו את סירות הגומי, ולאחר מכן ישתלטו על אוטובוס מלא בנוסעים. המחבלים תכננו לחדור עם האוטובוס לבסיס הקריה, שם היו אמורים לתפוס  קצינים בכירים כבני ערובה, בנוסף לנוסעי האוטובוס. תמורת בני הערובה תכננו המחבלים לדרוש שחרור של כ-150 אסירים ערביים הכלואים בישראל. אם המבצע ישתבש תוכנן כי המחבלים יבצעו ירי לשם הרג המוני. לצורך המבצע רכש אש"ף שתי ספינות משא בינוניות, "מון לייט" ו"אטווירוס", שעגנו בעיר ענאבה שבמזרח אלג'יריה סמוך לגבול תוניסיה, מרחק 2,900 קילומטרים מחופי ישראל. 
לאחר דיון במטה הכללי, החליט הרמטכ"ל, משה לוי, לקבל את המלצת מפקד חיל הים, האלוף אברהם בן שושן, על טיבוע הספינות בפשיטה של כוח שייטת 13. מפקד שייטת ספינות הטילים, שמעון מאיר, נקבע כמפקד המבצע, ועל כוח שייטת 13 פיקד ידידיה יערי, מפקד שייטת 13.

מהלך המבצע

הכוח כלל ארבע ספינות טילים ובהן אח"י קשת, בפיקוד רס"ן חזי משיטה, ועל סיפון שתיים מהן כוח שייטת 13. לאחר הפלגה ארוכה בת כשבועיים בים סוער הגיעו ספינות חיל הים לקרבת נמל ענאבה. 
בליל 14/15 אפריל 1985 חדר כוח השייטת, בפיקוד ידידיה יערי, לנמל ענאבה בצלילה חשאית. הכוח סרק את האוניות הרבות שבנמל, זיהה את הספינה "מון לייט", הטמין מטען חבלה ימי לדופן הספינה ונסוג חזרה לספינת חיל הים שהמתינה לו בקרבת הנמל. העמסת הכוח אל ספינות הטילים הייתה קשה, עקב הרוח החזקה במהירות של 50 קשר והגלים הגבוהים, ונמשכה עד אור ראשון. דקות אחדות לאחר העמסת כוח השייטת לספינה בבטחה, התפוצץ מטען החבלה והספינה טבעה.

לאחר המבצע

העובדה שספינת אש"ף השנייה, ה"אטווירוס", לא נמצאה בנמל ענאבה, הביאה לחשש שהיא עושה דרכה לישראל. לפיכך, הוגברו סיורי הבט"ש לאורך חופי ישראל. ואכן, ה"אטווירוס" הייתה כבר בדרכה לישראל כשעל סיפונה כעשרים מחבלים ושמונה אנשי צוות. ב-20 באפריל בשעה 22:00 זיהתה ספינת הטילים אח"י מולדת בפיקוד סא"ל דני הלוי קבוצה גדולה של 25 אוניות מפליגות צפונה מאזור פורט סעיד. בשעה 23:15 החליט מפקד אח"י מולדת להתמקד במטרה שנעה לכיוון צפון מזרח. חלק משם הספינה זוהה באור זרקור. בשלב זה סבה ה"אטווירוס" לאחור לכיוון המים הטריטוריאליים המצריים. אח"י מולדת המשיכה לעקוב אחריה ובשעה 23:37 זוהתה הספינה בוודאות לפי פרטים חיצוניים במבנה הספינה. קריאות להזדהות ולעצור בערוץ הקשר הבינלאומי שקראו אליה לוחמי אח"י מולדת לא נענו. בשעה 00:09 בוצע ירי אזהרה לעבר הספינה. בשעה 00:30 בוצע ירי לעבר חרטום הספינה. בשעה 00:47 בוצע ירי לעבר גשר הספינה. בשלב זה כבה האור בגשר הספינה ונורתה ממנה רקטת אר פי ג'י לעבר הסטי"ל הישראלי. בתגובה פתח הסטי"ל באש תותח על הספינה שהביא להתפוצצות התחמושת שעליה ולטביעתה המיידית. 
נאספו שמונה ניצולים והחלה חקירתם מיד עם העלאתם לאוניות חיל הים. בחקירה התברר שאוניית המחבלים תוכננה להוריד את המחבלים כשעתיים בלבד לאחר שנתפסה. משהתברר שהמחבלים לא הספיקו לפרוק מהאוניה, הורדה רמת הכוננות הגבוהה בישראל.
פלשצ'ניצי

תולדות היישוב

העיירה נזכרת לראשונה במאה ה-16. בחלוקת פולין השנייה בשנת 1793 נכלל היישוב בתחום האימפריה הרוסית, והוענק לו מעמד עירוני.

יהודי פלשצ'ניצי

בתחילת המאה ה-20 נמנו בעיירה 884 יהודים. בין מלחמות העולם נמנו בעיירה כ-800 יהודים, כחמישית מתושביה, ובתקופה הסובייטית פעל בעיירה בית ספר יידי.
ב-28 ביוני 1941, במהלך מבצע ברברוסה, נכבשה העיירה בידי הגרמנים, ואלו הוציאו בה מיד להורג מספר תושבים שהואשמו בקומוניזם, ובהם יהודים. בהמשך, רוכזו יהודי העיירה בגטו שהוקם בה, בו חויבו בענידת טלאי צהוב וגויסו לעבודות כפייה.
באמצע אוקטובר 1941 נרצחו ביער סמוך לעיירה רוב יושבי הגטו המקומי, וכעבור כשלושה שבועות נרצחו אחרוני היהודים בגטו.